BEAUTY เกาะกิ่งกัญชง.!
หลังจากบาดแผลโควิดของบริษัท บิวตี้ คอมมูนิตี้ จำกัด (มหาชน) หรือ BEAUTY เริ่มดีขึ้น...แม้ไม่หายขาดซะทีเดียว แต่อย่างน้อยแผลฉกรรจ์ก็หยุดเลือดไหล อยู่ในช่วงการฟื้นตัว ฟื้นพละกำลัง ซึ่งปีนี้สถานการณ์น่าจะดีขึ้น..!!
10 มี.ค. 2564

สำนักข่าวรัชดา
หลังจากบาดแผลโควิดของบริษัท บิวตี้ คอมมูนิตี้ จำกัด (มหาชน) หรือ BEAUTY เริ่มดีขึ้น…แม้ไม่หายขาดซะทีเดียว แต่อย่างน้อยแผลฉกรรจ์ก็หยุดเลือดไหล อยู่ในช่วงการฟื้นตัว ฟื้นพละกำลัง ซึ่งปีนี้สถานการณ์น่าจะดีขึ้น..!!
หลังจากปีที่แล้วมีการปรับโครงสร้างบริหารจัดการ โดยเฉพาะการลดต้นทุน จากเดิมมีรายจ่ายตกเดือนละ 80 ล้านบาท ลดเหลือ 30 ล้านบาท แต่เป้าหมายต้องการให้ต่ำกว่า 30 ล้านบาท
รวมทั้งการปรับโมเดลธุรกิจ จากเดิมเน้นจับตลาดคนเมือง ขายในห้างสรรพสินค้า ก็หันไปจับตลาดต่างจังหวัด ผ่านร้านขายของชำต่าง ๆ มากขึ้น และอาศัยมาตรการภาครัฐ ไม่ว่าจะเป็นคนละครึ่ง เราชนะ ช่วยกระตุ้นยอดขาย ด้วยการออกโปรดักส์ใหม่ในราคาที่เหมาะสม ชาวบ้านเอื้อมถึงได้
ทำให้ปลายปีที่แล้ว โดยเฉพาะไตรมาส 4/2563 เริ่มเห็นกำไรเลือนรางอยู่ที่ 18 ล้านบาท เพิ่มขึ้นจากไตรมาส 3/2563 ที่ขาดทุน 22 ล้านบาท
ในแง่ยอดขายก็กระเตื้องขึ้น อยู่ที่ 190 ล้านบาท เพิ่มขึ้น 2.74% จากไตรมาส 3/2563 ทำได้ 185 ล้านบาท
ทำให้ผู้ถือหุ้นใจเริ่มเห็นแสงสว่างปลายอุโมงค์มากขึ้น…หลังจากต้องทนอยู่กับความมืดมิดมาพักใหญ่
ปีนี้จึงถูกคาดหวังว่า BEAUTY จะกลับมามีกำไรอีกครั้ง..!!
โดยผู้บริหาร BEAUTY ตั้งเป้าปีนี้รายได้โต 5% จากปีก่อน และรักษาอัตรากำไรสุทธิไม่ต่ำกว่า 5% และอัตรากำไรขั้นต้นไม่น้อยกว่า 50%
จากความคาดหวังดังกล่าว มีโอกาสเป็นไปได้ จากการฉกฉวยเกาะกระแสกัญชงและกัญชาฟีเวอร์ ถือโอกาสเพิ่มโปรดักส์ใหม่ ๆ เข้ามา
เห็นได้ชัดจากมติบอร์ดเมื่อวันที่ 24 ก.พ.ที่ผ่านมา มีการปรับเปลี่ยนวัตถุประสงค์ของบริษัท จากเดิมจำกัดอยู่แค่ผลิตภัณฑ์เครื่องสำอาง เพิ่มเป็นผลิตภัณฑ์อาหารเสริมที่มีส่วนผสมของกัญชง กัญชา กระท่อม และพืชเสพติดอื่น ๆ เป็นส่วนประกอบ…
แต่ต้องรอผู้ถือหุ้นคอนเฟิร์มอีกที วันที่ 11 มี.ค.นี้…ถ้าให้เดาก็คงไฟเขียวโลดดดด
แหม๊…ถ้าดูจากวัตถุประสงค์ใหม่แล้ว บ่งบอกว่า BEAUTY ใส่เกียร์ลุยกัญชง-กัญชา เต็มที่เลยนะเนี่ย…
นี่ก็แว่วมาว่า ไปซุ่มเจรจากับโรงงานสกัดแห่งหนึ่ง (ไม่ต้องเอ่ยนามก็น่าจะพอเดาได้ว่าเป็นใคร) ไว้เรียบร้อยแล้ว
รอแค่ภาครัฐไฟเขียว ก็พร้อมลุยได้ทันที…
BEAUTY จึงเป็นอีกบริษัทที่กำลังเข้าทำเนียบหุ้นสายเขียวแล้วน่ะสิ..!?
ก็ต้องติดตามจากการเกาะกิ่งกัญชง-กัญชาฟีเวอร์ครั้งนี้ จะสร้างมูลค่าเพิ่มให้ BEAUTY ในอนาคตมากน้อยแค่ไหน..? ยังต้องรอระยะเวลาพิสูจน์
แต่อย่างน้อย ๆ การที่ BEAUTY หันมาเดินทางสายเขียว ก็ดีกว่าเป็นหุ้นสวยสังหารที่ตามหลอกหลอนนักลงทุนแหละน่า…
ใช่ปะคะ “หมอสุวิน ไกรภูเบศ”…
…อิ อิ อิ…